
Narvas 26. Juuli tn 4 jäähallis asuvate ruumide  

üüritasust vabastamine (OÜ NARVA CATERING)
1. ASJAOLUD JA MENETLUSE KÄIK

Narva Linnavalitsuse Linnavara- ja Majandusametile saabus Narva Paemurru Spordikooli, registrikood 75024449 , direktori kohusetäitja Leonid Gulov’ilt taotlus, milles palutakse arutada võimalust pikendada OÜ-le NARVA CATERING Narvas 26. Juuli tänav 4 jäähallis asuvate ruumide üldpinnaga 105,7 m2 üürivabastust ja arvestada küttekulusid vastavalt tegelikult töötatud ajale kuni 01.03.2015. a.
Ka OÜ NARVA CATERING palus oma taotluses anda ruumid tasuta kasutusse ning arvestada küttekulusid ruumide tegeliku kasutamise järgi. Taotlust põhjendatakse sellega, et toitlustuspunkt töötab ainult massiürituste ajal ning ei ole tasuv.  
Tegemist on läbikäidavate ruumidega, mis on antud OÜ NARVA CATERING kasutusse eelläbirääkimistega pakkumise tulemuste põhjal vastavalt Narva Linnavalitsuse 03.12.2008 korraldusele nr 1511-k.

01.03.2009 üürileping nr 9-73 on sõlmitud Narva Paemurru Spordikooli ja Osaühingu NARVA CATERING vahel järgmistel tingimustel:

· Kasutusala 

-
avalik toitlustuskoht;

· Üürilepingu tähtaeg
-
15 aastat;

· Üüritasu alates üürilepingu sõlmimisest:

· esimesel aastal – tasuta kasutamine;


· teisel aastal – 50% arvestuslikust üüritasust;

· alates kolmandast aastast kuni üürilepingu lõppemiseni - vastavalt Narva Linnavolikogu poolt kinnitatud üüritasu arvestuse metoodilise juhendile linnavara kasutusse andmisel;

· Üürilepingu lisatingimused:

· 6 (kuue) kuu jooksul alates üürilepingu sõlmimisest – investeerida avalikku toitluskohta summas 170 154  krooni KM-ta vastavalt pakkumisele; 

· avaliku toitlustuskoha tööaeg kooskõlastatakse Narva Paemurru Spordikooliga;

· kommunaal- ja hooldusteenuste eest tasumine tegeliku tarbimise alusel.

Narva Linnavalitsuse 21.04.2011.a korraldusega nr 492-k vabastati OÜ NARVA CATERING üürilepingu alusel kasutatavate ja Narvas 26. Juuli tänav 4 jäähallis asuvate ruumide üldpinnaga 105,7 m2 üüritasust kuni 28.02.2011.

Narva Paemurru Spordikooli juhatus on nõus pikendama antud ruumide tasuta kasutamist kuni 01.03.2015. aastani ning jätkama kommunaalteenuste (küttekulude) arvestamist endisel viisil s.o. äriruumide üürilepingu nr 9-73 punkti 3.4.3 alusel.  

Narva Paemurru Spordikool taotlust arutati Narva Linnavalitsuse linnavarakomisjoni koosolekul 07.09.2011 (protokoll nr 11) ning otsustati:
1. Soovitada nõustuda Narva Paemurru Spordikooli taotlusega ning vabastada Osaühing NARVA CATERING, registrikood 11129458, üürilepingu alusel kasutatavate Narvas 26. Juuli tänav 4 jäähallis asuvate ruumide üldpinnaga 105,7 m2 üüritasust kuni 28.02.2015. aastani.
2. Narva Linnavalitsuse Linnavara- ja Majandusametil esitada punktis l nimetatud otsus Narva Linnavalitsuse istungile korralduse vastuvõtmiseks.
3. Ruumide kasutamisel tasuda kommunaalteenuste eest 01.03.2009 äriruumide üürilepingu nr 9-73 punkti 3.4.3 alusel. 
Narva linna huvi seisneb antud juhul avaliku toitlustuskoha tegevuse jätkamises jäähallis massiürituste ja spordivõistluste toimumise ajal.
2. ÕIGUSLIKUD ALUSED
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Vastavalt Narva Linnavolikogu 17.03.2005 määruse nr 14/52 "Linnavara kasutuse andmise kord" punktidele 7.2, 7.2.7 linnavalitsuse korraldusega võib linnavara linna huvidest tulenevatel juhtudel kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks.
3.   OTSUS
Vabastada OSAÜHING NARVA CATERING, registrikood 11129458, üürilepingu alusel kasutatavate ja Narvas 26. Juuli tänav 4 jäähallis asuvate ruumide üldpinnaga 105,7 m2 üüritasust kuni 28.02.2015.
4.   RAKENDUSSÄTTED
4.1. Narva Linnavalitsuse Linnavara- ja Majandusametil teha korraldus teatavaks asjaosalistele.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates korralduse teatavakstegemisest.

